
R E P UB L I K A   H R V A T S K A
R J E Š E NJ E	
Trgovački sud u Varaždinu po sucu toga suda Iris Hatvalić Nemec, u postupku predstečajne nagodbe nad predlagateljem/dužnikom CEDRUS NOVO d.o.o., Toplička 15, Novi Marof, OIB: 25982803127, dana 16. studenog 2018.

r i j e š i o    j e    
1.   Povjereniku predstečajnog postupka Marijanu Drljnovčanu iz Miholjanca, A. Mihanovića 131, OIB: 49708160625, određuje se nagrada za obavljanje službe povjerenika predstečajnog postupka u iznosu od 15.000,00 kn bruto.
2. Nalaže se dužniku CEDRUS NOVO d.o.o., Toplička 15, Novi Marof, OIB: 25982803127 povjereniku Marijanu Drljnovčanu isplatiti nagradu iz točke 1. izreke ovog rješenja u roku od 8 dana. 
3. Sa zahtjevom za određivanje nagrade u iznosu preko 15.000,00 kn bruto povjerenik predstečajnog postupka se odbija.
Obrazloženje
Rješenjem ovoga suda poslovni broj 4 St-545/17-5  od 22. studenog 2017. godine otvoren je predstečajni postupak nad dužnikom CEDRUS NOVO d.o.o., Toplička 15, Novi Marof, OIB: 25982803127. Istim rješenjem za povjerenika imenovan je Marijan Drljanovčan, A. Mihanovića 131, Miholjanec, OIB: 49708160625.
Rješenjem St-545/17-36 od 29. svibnja 2018. godine uskraćena je potvrda  predstečajnog sporazuma te je predstečajni postupak nad dužnikom CEDRUS NOVO d.o.o., Toplička 15, Novi Marof, OIB: 25982803127 istim rješenjem obustavljen. 
12. rujna 2018. povjerenik Marijan Drljanovčan dostavio je sudu podnesak kojim predlaže da mu sud  kao nagradu za poslove obavljene u predstečajnom postupku odredi iznos od 20.000,00 kn bruto (list 762 spisa).
Prijedlog povjerenika za određivanjem nagrade ovaj sud smatra osnovanim, ali ne u zatraženom iznosu.
Odredbom članka 23. st.3. Stečajnog zakona („Narodne novine“ 71/15; dalje SZ) propisano je kako na određivanje povjerenika, nadzor nad njegovim radom, odgovornost te nagradu i naknadu troškova za rad na odgovarajući način se primjenjuju odredbe SZ-a o stečajnom upravitelju.
Odredbom članka 94. SZ-a propisano je nagradu stečajnom upravitelju rješenjem određuje sud prema uredbi kojom Vlada Republike Hrvatske utvrđuje kriterije i način obračuna i plaćanja nagrade stečajnim upraviteljima.
Odredbom članka 2. Uredbe o kriterijima i načinu obračuna i plaćanja nagrade stečajnim upraviteljima („Narodne novine“ broj: 105/15; dalje Uredba) propisano je kako povjerenik predstečajne nagodbe ima pravo na nagradu.
Člankom 3. Uredbe propisano je kako povjereniku predstečajnoga postupka pripada pravo na jednokratnu nagradu za poslove obavljene u predstečajnom postupku u iznosu od 3.000,00 kuna do 20.000,00 kuna. Nagradu povjereniku predstečajnog postupka određuje sud vodeći računa o složenosti poslova koje je obavio, a obveznik isplate nagrade je dužnik. 
Prema ocjeni ovoga suda, predstečajni postupak nad dužnikom CEDRUS NOVO d.o.o., može se kvalificirati kao postupak srednjeg do višeg stupnja složenosti, posebno uzimajući u obzir broj vjerovnika (122) koji su prijavili tražbine, broj djelomično ili u cijelosti osporenih tražbina (39) te sadržaj plana financijskog i operativnog restruktuiranja.
Iz sadržaja spisa proizlazi da se aktivnost povjerenika predstečajne nagodbe u bitnom sastojala od očitovanja o prijavljenim tražbinama, te je sudjelovanja na ročištu radi ispitivanja tražbina kao i na ročištu za glasovanje o planu restrukturiranja.
Budući je odredbom članka 3. Uredbe određen raspon iznosa od 3.000,00 kuna do 20.000,00 kuna kao nagrada povjereniku, ovaj sud je mišljenja da je povjereniku u konkretnom slučaju primjereno odrediti jednokratnu nagradu za rad u ovom predstečajnom postupku u iznosu od 15.000,00 kuna bruto cijeneći sve naprijed navedene okolnosti ovog postupka, dok je sa zahtjevom za određivanje nagrade u iznosu preko 15.000,00 kn bruto povjerenika predstečajne nagodbe valjalo odbiti. 
 Slijedom navedenog odlučeno je kao u izreci ovog rješenja.

U Varaždinu, 16. studenog 2018.
                                                                                                                           
          SUDAC:

								Iris Hatvalić Nemec 


UPUTA O PRAVNOM LIJEKU: 
Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Varaždinu, pismeno u tri primjerka, a o istoj odlučuje Visoki trgovački sud Republike Hrvatske.

DNA:
· povjerenik predstečajne nagodbe Marijan Drljanovčan, A. Mihanovića 131, Miholjanec
· dužnik po punomoćniku Josipu Kozjaku, odvjetniku u ZOU Kozjak i Rendić iz Varaždina
· e-Oglasna ploča

